इस हाईवे से हर रोज हज़ारों वाहन गुजरते हैं जिनमें बड़ी संख्या में पर्यटक वाहन भी शामिल हैं। सोलन और परवाणू के बीच पिछले चार साल से हाईवे फोरलेन करने का काम चल रहा है जिसमें अभी भी बहुत काम बाकी है। सोलन-शिमला के बीच अभी बहुत छोटे हिस्से में ही काम शुरू हुआ है। इसमें उतनी दिक्कत अभी नहीं है जितनी सोलन-परवाणू के बीच है। दूसरे सेब का सीजन शुरू होने से यहाँ ट्रैफिक में खासी बढ़ोतरी हो जाती है। इससे लम्बे जाम लगते हैं। कई बार तो बस का जो सफर परवाणू-शिमला के बीच 3 घंटे का होता है वह 6-7 घंटे का हो जाता है। इस इलाके में फॉर लेन के कारण बड़ी तादाद में पेड़ काटे गए हैं। सोलन में दुकान करने वाले सुभाष चंद ने बताया कि फोरलेन का काम शुरू होने से पहले आम तौर पर सड़क पर जाम या लहासा (मलवा) गिरने की घटनाएं नहीं होती थीं। अब तो आये दिन यहाँ जाम लगते हैं और पहाड़ से मलबा गिरने की घटनाएं होती हैं। यही हाल मंडी-कुल्लू-मनाली नेशनल हाईवे (एनएच 71) का है। पंडोह से हणोगी और ओट मार्ग बहुत संवेदनशील है जहाँ कभी भी पहाड़ दरक जाता है। यहाँ पिछले सालों में बड़े हादसे हो चुके हैं। पूरा पहाड़ खोदने से कमजोर हो चुका है। इस मार्ग पर बड़ी संख्या में पेड़ कटे हैं। पूरा रास्ता संवेदनशील पहाड़ के नीचे है और पता नहीं चलता बरसात में कब पहाड़ी नीचे आ गिरे। इसके अलावा प्रदेश में केंद्र की योजनाओं के दर्जनों मार्ग हैं जहाँ पेड़ों की बलि बड़े पैमाने पर दी गयी है। राज्य मार्गों को चौड़ा करने का भी काम चल रहा है। पिछले सालों में प्रदेश के लिए दर्जनों मार्ग केंद्र से मंजूर हुए हैं। यह सही है कि लोगों की ज़रुरत सड़क पहुँचाने की रही है लेकिन यह भी सच है कि पेड़ों के काटने से जो नुक्सान हुआ है उसने लोगों की ही जि़ंदगी नरक बनाई है। प्रदेश पर्यावरण और खेल संस्था के संयोजक और विधायक विक्रमादित्य सिंह कहते हैं कि पहाड़ी सूबे में जैसे सड़कें लोगों की जीवन रेखा हैं वैसे ही पेड़ भी हैं। पेड़ों का संरक्षण हर हालत में होना चाहिए। यदि ज़रुरत में पेड़ काटने ही पड़ें तो क्षेत्र में उससे दोगुने पेड़ लगाने का प्रावधान होना चाहिए और उनका संरक्षण भी करना चाहिए ताकि वो बर्बाद न हो जाएँ।